De seneste uger har Villabyerne sat fokus på parkeringsforholdene i Gentofte Kommune, som både borgere og grundejerforeninger oplever som kaotiske.

Ulovlige parkeringer er ikke et særsyn, og de leder dagligt til trafikale problemer i alle bydele. Og det er ikke gået de lokale politikeres næser forbi.

“Det billede, jeg har set i debatten, det er også den virkelighed, jeg møder i min hverdag. Det viser med al tydelighed, at der skal gøres noget,” siger Kristine Kryger fra De Radikale.

Hun mener, der skal sættes ind med en målrettet indsats mod de værste syndere rundt i hele kommunen, med særlig fokus på bycentrene.

Hun bakker derfor op om Nordsjællands Politis forslag om at bruge parkeringskorpset i hele kommunen, så Gentofte Kommune på den måde kan sende et signal om, at man vil standse skredet i folks trafikmoral.

LÆS OGSÅ: "Vi bliver ofte skældt ud af bilister, når vi påpeger, at vi gerne vil komme ud af vores egen indkørsel”

“Vi skal ikke udvide parkeringskorpset for at gøre det til en pengemaskine, vi skal gøre det i de grove tilfælde. Adfærdsregulering gennem nudging er fint, det kan bare ikke stå alene,” siger den radikale politiker.

Kristine Kryger bakker også op om forslaget om et opgaveudvalg, men hun mener ikke, at et sådant kun bør have fokus på parkeringssituationen.

“Hvis vi skal være kloge som politikere, så skal vi se fremad. Der kommer flere delebiler, flere elcykler, førerløse busser, så der vil opstå nye parkerings- og trafikmønstre i fremtiden. Måske er der slet ikke det samme akutte behov for parkeringspladser om 5-10 år,” siger hun.

Borgmester: Nej til bøder

Ifølge borgmester Hans Toft (K) har parkering allerede været behandlet i flere opgaveudvalg, og der er pt. ikke planer om et selvstændigt opgaveudvalg med fokus på parkeringssituationen. Men borgmesteren anerkender, at der er et problem.

“Antallet af biler i Gentofte Kommune er steget markant de seneste 10 år, og det er ikke usædvanligt at have to eller flere biler per husstand. Det kan selvfølgelig mærkes i en geografisk lille kommune som vores. Jeg forstår udmærket, at der er frustrationer over ulovlige parkeringer, for det er ganske urimeligt med farlige parkeringer og parkeringer til gene for andre. Desværre er der ingen nemme løsninger – men ved større opmærksomhed og mere hensyntagen, kan vi forhåbentlig få en bedre parkeringskultur,” siger han i et skriftligt svar til Villabyerne.

Hvad mener du, der skal til for at løse problemet?

“Fra kommunens side intensiverer vi arbejdet med at påvirke adfærden, så vi kan få en bedre udnyttelse af de parkeringspladser, der rent faktisk er i kommunen. F.eks. i vores bydelscentre, hvor man måske kunne prøve at vænne sig til ikke altid at parkere lige ud for den forretning, man skal handle i, men gå et par minutter. Nogle mener, man skal indføre betalingsparkering overalt og betale dyrt for den løbende parkering. Det er ikke den vej, vi ønsker at gå. Andre mener, at man kan løse problemet ved at udskrive et stort antal parkeringsbøder. Det skaffer ikke flere parkeringspladser, men flytter blot bilerne andre steder hen, hvor de så kan være til nye gener. Parkeringsproblemerne synes i særlig grad at være i og omkring vores handelsstrøg. Jeg vil fortsætte dialogen med Handelsstandsforeningens repræsentanter om mulige tiltag til forbedringer.”

Hvad siger du til forslaget fra Nordsjællands Politi om, at kommunens parkeringskorps kunne slå ned på de groveste tilfælde i hele kommunen og på den måde sende et signal om, at man gerne vil standse skredet i folks trafikmoral?

“Det er også i dag en klar politiopgave at tage sig af de ulovlige parkeringer, f.eks. foran indkørsler og ved gadehjørner. Derfor kan politiet naturligvis ikke bare frasige sig sit ansvar og sige, at de gør ingenting ved disse ulovligheder og lægge de politimæssige opgaver over på andre. Dette politimæssige ansvar vil jeg igen tage op over for politidirektøren i Nordsjællands Politi. Vi har prioriteret vores parkeringskorps til de steder, vi finder vigtigst – skoler, cykelstier, handicappladser, busholdepladser samt Hellerup Station og Bellevue/Bakken. Vi skal naturligvis hele tiden overveje, om der er ressourcer nok til disse opgaver.”

SF var imod

For Brigitta V. Rick (SF) er parkeringsproblematikken en gammel traver. Tilbage i 2011, da Kommunalbestyrelsen besluttede sig for at indskrænke parkeringskontrollen i kommunen, var SF det eneste parti, der stemte imod.

“Den blev faktisk afskaffet på det tidspunkt, hvor den begyndte at vise sit værd. Og så begyndte folk bare at parkere, som de havde gjort før. Nu smider folk bilen, hvor de ikke må, fordi de godt ved, at der ikke kommer nogen og giver dem en bøde,” siger Brigitta V. Rick, som gerne ser, at den kommunale parkeringskontrol udvides igen, så den ikke, som nu, kun gælder i henholdsvis et område omkring Dyrehaven og ved Hellerup Station.

“Ja, det mener jeg. Man kunne starte med et forsøg på to år for at se, hvordan det virker. Og så foreslår jeg, at vi nedsætter et opgaveudvalg, som skal se på alle niveauerne af det her problem.”

Noget, der kunne diskuteres i sådan et opgaveudvalg, kunne ifølge Brigitta V. Rick være muligheden for at indføre en selvkørende elbus.

“Vi skal have et ordentligt alternativ til privatbilismen, og det lykkes kun, hvis vi gør det nemt og billigt og komfortabelt. I Køge og Aalborg begynder de meget snart et forsøg med en el-bus, og det samme kunne vi gøre i Gentofte for eksempel mellem Gentofte Hospital og Hellerup Station. Om tyve år vil mange af os ikke længere køre i privat bil, og vi kan ligeså godt begynde at se på alternative muligheder til at tage bilen,” siger hun.

Hjælper straf nogen?

Hendes sidekammerat i kommunalbestyrelsen Jeanne Toxværd fra Enhedslisten ser dog ingen grund til at oprette et opgaveudvalg om parkering.

“Der er allerede lavet et opgaveudvalg om trafiksikkerhed, som er kommet med en hel mængde forslag omkring parkering og nudging, men der er ikke blevet fulgt op på det,” siger hun.

Heller ikke en øget parkeringskontrol er hun tilhænger af:

“Hjælper straf nogen? Det tror jeg ikke på. Prøv at kigge inde i København, hvor mange bøder, der ryger ind over bordet hver dag. Man er nødt til at indrette byrummet bedre, hvis adfærden skal ændres. Der ligger nogle glimrende forslag fra det førnævnte opgaveudvalg omkring parkering, som vil være værd at tage fat på.”

Hvad siger du til forslaget fra Nordsjællands Politi om, at kommunens parkeringskorps kunne slå ned på de groveste tilfælde i hele kommunen og på den måde sende et signal om, at man gerne vil standse skredet i folks trafikmoral?

“Hvis det er det, der skal, så er det det, der skal til. Men jeg tror grundlæggende på, at borgerne gerne vil tage hensyn til hinanden i trafikken. Især mener jeg, det er væsentligt at have fokus på de svage trafikanter,” siger Jeanne Toxværd (Enh.).

Villabyerne har også henvendt sig til Morten Løkkegaard (V) og Søren Heisel (S), men det har ikke været muligt at få fat i dem inden deadline.